6 โบรกฯเชียร์ “ซื้อ” CENTEL เห็นพ้องกำไร 2H58 โตต่อเนื่อง การันตีเป้าแตะ 45 บ.
6 โบรกฯเชียร์ “ซื้อ” CENTEL เห็นพ้องกำไร 2H58 โตต่อเนื่อง การันตีเป้าแตะ 45 บ.
3 ส.ค. 2558

ผู้สื่อข่าวรายงานว่า ราคาหุ้น บริษัท โรงแรมเซ็นทรัลพลาซา จำกัด (มหาชน) หรือ CENTEL ปิดตลาดรอบเช้าอยู่ที่ 37.75 บาท ปรับตัวขึ้น 0.50 บาท หรือ 1.34% มูลค่าซื้อขายที่ 33.79 ล้านบาท
บล.ฟินันเซีย ไซรัส แนะนำ “BUY” CENTEL ราคาเป้าหมาย 45.00 บาท/หุ้นคาดว่าผลการดำเนินงานไตรมาส 2/58 ของ CENTEL ยังมีโมเมนตัมที่ดีต่อเนื่องโดยคาดกำไรปกติที่ 232 ลบ. หดตัว 72.2% จากไตรมาสก่อนจากปัจจัยฤดูกาลเพราะเข้าสู่ช่วง Low Season ของการท่องเที่ยว แต่เติบโตก้าวกระโดด 456.5% จากช่วงเดียวกันของปีก่อนจากฐานที่ต่ำในปีก่อนเนื่องจากเกิดรัฐประหาร โดยการเติบโตของกำไรมาจากทั้งธุรกิจโรงแรมและธุรกิจร้านอาหาร
แนวโน้มกำไรในช่วงครึ่งหลังปี 58 ยังคงสดใสต่อเนื่อง ยังคงประมาณการกำไรปกติปี 2015 เติบโตโดดเด่น 47.7% จากช่วงเดียวกันของปีก่อนแต่มีโอกาสที่จะปรับประมาณขึ้น และเป็น Top Pick ของกลุ่ม
บล. อาร์เอชบี โอเอสเค แนะนำ “Neutral” ราคาเป้าหมาย 38.50 บาท/หุ้น มองแผนลงทุนโรงแรมใหม่ของ CENTEL จำนวน 4 แห่งจะเปิดให้บริการในปี 2561 จึงคาดว่าการเติบโตของกำไรสุทธิในรอบ 2-3 ปีข้างหน้า จะน่าสนใจน้อยลง เนื่องจากต้องพึ่งพาการขยายตัวของอัตรากำไรจากการดำเนินงานเป็นหลัก โดยคาดว่า EBITDA margin เพิ่มขึ้นในอัตราปกติปีละ 50-60bps ในรอบปี 2559-60 ซึ่งโรงแรมที่ดำเนินงานอยู่จะหนุนความสามารถในการทำกำไร
แต่ธุรกิจอาหารยังมี downside risk จากราคาวัตถุดิบที่ผันผวน และการบริโภคที่ยังชะลอตัวซึ่งอาจนำไปสู่การจัดรายการส่งเสริมการขายเพื่อดึงดูดลูกค้า
บล.ฟิลลิป แนะนำ “ซื้อ” ราคาเป้าหมาย 41.75 บาท/หุ้น จากธุรกิจโรงแรมยังโตได้ดีต่อเนื่องรวมถึงกลยุทธ์การควบคุมต้นทุนในธุรกิจร้านอาหารเพื่อเพิ่มกำไรชดเชยยอดขายที่หายไปแทน ทำให้กำไรภาพรวมในปีนี้ยังโตได้ดี จากการปรับกำไรปี 58 เพิ่มขึ้น 13% อยู่ที่ 1,730.8 ล้านบาท เพิ่มขึ้น 45.6% จากช่วงเดียวกันของปีก่อน สาเหตุที่ปรับเพิ่มขึ้นเพราะการคาดการณ์กำไรในช่วง Low Season คือช่วง ไตรมาส 2 และ 3/58 ยังโตได้ดีมาก โดยเฉพาะธุรกิจโรงแรมที่ปัจจุบันช่วง 3QTD อัตราการจองห้องพักยังอยู่ในระดับสูงถึง 85% และมีรายได้ต่อห้องพัก/คืนโต 9%
บล.เออีซี แนะนำ “BUY” ราคาเป้าหมาย 45.00 บาท/หุ้นช่วงครึ่งหลังปี 58 คาดกำไรยังโตสดใสจากปีก่อนเพราะนอกจากปีก่อนจะมีฐานกำไรต่ำจากธุรกิจโรงแรมได้รับผลกระทบหนักจากปัญหาการเมือง ภายใต้สถานการณ์การเมืองไทยที่นิ่งและการไหลเข้ามาเที่ยวไทยของชาวจีน ทำให้ปัจจุบันธุรกิจโรงแรมยังมี Sentiment บวกต่อเนื่อง
และปีนี้ยังคงแผนปิดสาขาที่ขาดทุนออกไปราว 40 สาขา รวมทั้งมีแผนคุมค่าใช้จ่ายด้วยการลดแผนขยายสาขาร้านอาหารใหม่ปีนี้จากเดิมที่ตั้งเป้าไว้ 70 สาขา เหลือเพียง 50 สาขา โดยปี 2558 คาด CENTEL มีกำไรปกติ 1,950 ล้านบาท พลิกเติบโตในอัตราสูงถึง 69%YoY ส่วนประเด็นการเข้าประมูลซื้อ KFC จากบริษัทแม่ YUM ที่มีแผนขายสาขา KFC 50% จากที่มีอยู่ 350 สาขา คาดจะได้ข้อสรุปในปีนี้ ซึ่งหาก CENTEL ชนะประมูลจะเป็น Upside ต่อประมาณการเพราะ KFC ถือเป็นแบรนด์ไก่ทอดที่แข็งแกร่งในตลาดไทย
บล.ดีบีเอส วิคเคอร์ส แนะนำ “ซื้อ” ราคาเป้าหมาย 43.00 บาท/หุ้น มอง CENTEL ถือเป็นตัวแทนหลักทรัพย์ไทยที่อยู่ในอุตสาหกรรมท่องเที่ยวที่กำลังสดใสอย่างมาก เพราะสัดส่วนรายได้ถึง 80% มาจากโรงแรมในไทย ส่วนที่เหลือจะมาจากมัลดีฟส์ ขณะที่รายงานจำนวนนักท่องเที่ยวที่เดินทางมาไทยของ AOT สำหรับ 6 สนามบินยังคงเพิ่มขึ้นดีอย่างต่อเนื่อง
นอกจากนี้ปัจจัยที่เป็นบวกอีกหนึ่งประการคือ อัตรากำไรของธุรกิจอาหารอยู่ในช่วงปรับตัวดีขึ้น แม้ว่าภาพการบริโภคดูอ่อนลง แต่บริษัทมีกลยุทธ์ในการปิดสาขาที่ไม่มีกำไร และต้นทุนอาหารก็ลดลงอันเป็นผลพวงจากราคาน้ำมันที่ปรับลง รวมทั้งราคาเนื้อไก่ก็ลดลงเช่นกัน
บล.กสิกรไทย แนะนำ  ซื้อ CENTEL โดย CENTEL จัดประชุมนักวิเคราะห์เมื่อวันศุกร์ที่ผ่านมา เรามีมุมมองเป็นบวกเนื่องจากเราคาดแนวโน้มกำไรไตรมาส 2 ปี 2015 น่าจะประทับใจจากธุรกิจโรงแรมที่เติบโตแข็งแกร่งและอัตรากำไรที่สูงขึ้นของธุรกิจอาหาร ยังคงเป้าหมายกำไรปี 2015 และ ราคาเป้าหมาย CENTEL ที่ 42 บาท แนะนำ ซื้อ CENTEL เป็น Top pick